กรุงไทยชูกองทุน6เดือนจ่าย3.4%
บลจ.กรุงไทย ประเดิมปีใหม่ส่งกองทุนตราสารหนี้ลงทุนในและต่างประเทศ 6 เดือน จ่าย 3.40% ต่อปี หากคุ้มครองเงินต้นจ่าย 2.75% ต่อปี
4 ม.ค. 2555

บลจ.กรุงไทย ประเดิมปีใหม่ส่งกองทุนตราสารหนี้ลงทุนในและต่างประเทศ 6 เดือน จ่าย 3.40% ต่อปี หากคุ้มครองเงินต้นจ่าย 2.75% ต่อปี
นายสมชัย  บุญนำศิริ   กรรมการผู้จัดการ    บริษัทหลักทรัพย์จัดการกองทุน (บลจ.) กรุงไทย (KTAM)  เปิดเผยว่า ในสัปดาห์แรกของปีใหม่  บริษัทเดินหน้าเปิดจำหน่ายกองทุนเปิดกรุงไทยธนทรัพย์  บี 24 (KTSUPB24 )  เสนอขายตั้งแต่วันนี้-10  ม.ค.2555   เป็นกองทุนที่มีนโยบายลงทุนในตราสารหนี้ทั้งในและต่างประเทศ   อายุโครงการ 6 เดือน   มูลค่า 3,000 ล้านบาท  ผู้ลงทุนจะได้รับผลตอบแทนประมาณ  3.40% ต่อปี 
นอกจากนี้  บริษัทเปิดจำหน่ายกองทุนเปิดกรุงไทยประจำ 6 เดือนคุ้มครองเงินต้น 4 ( KTFIX6M4) ประเภทเปิดขายและรับซื้อคืนรอบใหม่( Roll Over)  ตั้งแต่วันนี้-10 ม.ค.2555  อายุโครงการ 6 เดือน  เน้นลงทุนพันธบัตรภาครัฐทั้ง 100%  ผลตอบแทนประมาณการที่ 2.75% ต่อปี 
สำหรับแนวโน้มอัตราผลตอบแทนของตราสารหนี้จะแกว่งตัวในระดับใกล้เคียง 3.00-3.05% สอดรับกับการคาดการณ์ของตลาดการเงิน ที่คาดว่า คณะกรรมการนโยบายการเงิน (กนง.) จะปรับลดอัตราดอกเบี้ยนโยบาย  0.25%  จากระดับปัจจุบันที่ 3.25%  ในการประชุมในวันที่ 25 ม.ค.นี้ ขณะที่อัตราดอกเบี้ยเงินฝากและตั๋วแลกเงินระยะสั้นของธนาคารพาณิชย์มีแนวโน้มจะลดลงไปในทิศทางเดียวกับอัตราดอกเบี้ยในตลาดการเงิน